b'\n_START_ARTICLE_\nBo\xc5\xa1tjan Tratar\n_START_SECTION_\n\xc5\xbdivljenjepis\n_START_PARAGRAPH_\nPoklicno pot je pri\xc4\x8del leta 1996 na Ministrstvu za pravosodje, kjer je sprva deloval na podro\xc4\x8dju nadzorstvenih prito\xc5\xbeb nad delom sodi\xc5\xa1\xc4\x8d v zvezi s pravico do sojenja v razumnem roku. V letih 1997 in 1998 je bil zaposlen na Vi\xc5\xa1jem sodi\xc5\xa1\xc4\x8du v Ljubljani, kjer je tudi opravljal sodni\xc5\xa1ko pripravni\xc5\xa1tvo, ki ga je z opravljenim pravni\xc5\xa1kim dr\xc5\xbeavnim izpitom zaklju\xc4\x8dil januarja 1999. Konec leta 1998 se je ponovno zaposlil na Ministrstvu za pravosodje, kjer je sodeloval pri \xc5\xa1tevilnih zakonodajnih projektih ter pri mednarodnem sodelovanju v okviru Sveta Evrope, Evropske unije in Zdru\xc5\xbeenih narodov. Leta 2002 se je zaposlil na Ustavnem sodi\xc5\xa1\xc4\x8du Republike Slovenije kot samostojni svetovalec na kazenskem podro\xc4\x8dju. _NEWLINE_Julija 2007 je bil imenovan za pomo\xc4\x8dnika dr\xc5\xbeavnega pravobranilca na sede\xc5\xbeu Dr\xc5\xbeavnega pravobranilstva Republike Slovenije v Ljubljani, novembra 2008 pa ga je Vlada Republike Slovenije na predlog ministra za pravosodje imenovala za dr\xc5\xbeavnega pravobranilca na sede\xc5\xbeu Dr\xc5\xbeavnega pravobranilstva v Ljubljani. _NEWLINE_3. junija 2010 je Vlada Republike Slovenije na svoji 85. seji, v skladu s prvim odstavkom 29. \xc4\x8dlena Zakona o dr\xc5\xbeavnem pravobranilstvu, predlagala Dr\xc5\xbeavnemu zboru Republike Slovenije, da Bo\xc5\xa1tjana Tratarja imenuje za generalnega dr\xc5\xbeavnega pravobranilca Republike Slovenije. Dr\xc5\xbeavni zbor Republike Slovenije ga je tako na funkcijo generalnega dr\xc5\xbeavnega pravobranilca za mandatno obdobje \xc5\xa1estih let imenoval 18. junija 2010 (predlog Vlade je potrdil s 47 glasovi za in 23 proti). Bo\xc5\xa1tjan Tratar je nato mandat nastopil 16. julija 2010, ko se je ta iztekel dotedanjemu generalnemu dr\xc5\xbeavnemu pravobranilcu Lucijanu Bembi\xc4\x8du._NEWLINE_Njegova bibliografija obsega prek 240 bibliografskih enot s podro\xc4\x8dja civilnega, upravnega, kazenskega, prekr\xc5\xa1kovnega in ustavnega prava. Tratar objavlja v znanstvenih in strokovnih revijah doma in v tujini. Je tudi avtor oziroma soavtor \xc5\xa1tevilnih znanstvenih in strokovnih del ter komentarjev pomembnih zakonov s podro\xc4\x8dja civilnega prava. Z referati sodeluje na \xc5\xa1tevilnih strokovnih in znanstvenih sre\xc4\x8danjih. _NEWLINE_Dr. Tratar je tudi izpra\xc5\xa1evalec za podro\xc4\x8dje ustavne ureditve, organizacije pravosodja in dr\xc5\xbeavne uprave ter temeljev pravne ureditve Evropske unije ter hkrati predsednik izpitne komisije za posamezne kandidate.'